Produse și servicii furnizate în 2011 (2010)

1. Monitorizarea granturilor aferente exercițiilor 2005, 2006, 2007, 2008 și 2009 care au fost acordate în cadrul Programului de sănătate publică (PSP) 2003-2008; finalizarea cu succes a negocierilor privind granturile din cadrul cererilor de propuneri pentru 2009, printre care se numără granturi pentru proiecte, granturi pentru conferințe, granturi de funcționare și granturi pentru acțiuni comune; gestionarea cererii de propuneri pentru 2011. S-au atribuit cereri, granturi și contracte în cadrul cererilor de propuneri pentru 2008 și al procedurilor de achiziții aferente Programului de protecție a consumatorilor 2007-2013 și, de asemenea, s-au atribuit proiecte în cadrul procedurilor de achiziții pentru 2007, 2008 și 2009 aferente măsurilor de formare în domeniul siguranței alimentare. 2.1. Programul de activitate aferent PSP — Punerea în aplicare a cererii de propuneri 2011 din cadrul Programului de sănătate publică. S-au primit 173 de propuneri. Dintre acestea, 115 erau cereri de finanțare privind proiecte, 10 privind acțiuni comune, 25 privind granturi de funcționare, iar 27 privind conferințe. — Gestionarea unor contracte încheiate cu organizații internaționale, inclusiv derularea de proiecte transferate agenției de către DG SANCO. — Lansarea procedurilor de achiziții și atribuirea contractelor aferente în cadrul programului de activitate 2010 al Programului de sănătate. S-au lansat nouă proceduri de achiziții pentru DG SANCO. — Lansarea cererilor de propuneri pentru 2012: pe lângă cererea de propuneri pentru 2011 (a se vedea detalii mai sus), agenția a lansat cererile de propuneri pentru 2012, conform planului său de activitate 2012, publicat în Jurnalul Oficial al Uniunii Europene la 8 decembrie 2011. — Contribuție la politicile aflate sub responsabilitatea DG SANCO: pregătirea evaluării de impact pentru propunerea vizând noul program de sănătate publică (PSP 3): agenția a elaborat o serie de „studii de caz individualizate”, referitoare la acțiuni individuale sau la domenii anume din cadrul programului care au contribuit în mod semnificativ la îndeplinirea obiectivelor celui de al doilea program de sănătate publică. De asemenea, agenția a elaborat un nou model pentru raportări, cu scopul de a le furniza colegilor din cadrul DG SANCO o evaluare mai bună a impactului acțiunilor finanțate în cadrul PSP 1/PSP 2 și a relevanței acestor acțiuni în cadrul procesului de elaborare a politicilor. Acest nou model a fost testat în decembrie 2011 pe un eșantion de 10 rapoarte finale și a fost validat în urma analizei efectuate în acest sens; el va fi utilizat începând din 2012. 2.2. Programul de activitate aferent Programului de protecție a consumatorilor — Cereri de propuneri: în 2011, s-au lansat 7 cereri de propuneri. — Schimburi de funcționari (Directiva privind siguranța generală a produselor/ cooperarea în materie de protecție a consumatorului). În cadrul cererilor de schimburi de funcționari, agenția a acordat 20 de granturi, care au permis personalului cu responsabilități în materie de impunere a aplicării normelor relevante, din mai multe state membre, să facă schimb de experiență și cunoștințe referitor la punerea în aplicare a Directivei 2001/95/CE a Parlamentului European și a Consiliului din 3 decembrie 2001 privind siguranța generală a produselor și referitor la punerea în aplicare a Regulamentului (CE) nr. 2006/2004 al Parlamentului European și al Consiliului din 27 octombrie 2004 privind cooperarea în materie de protecție a consumatorului. Numărul propunerilor depuse în 2011 a cunoscut o creștere ușoară față de 2010 (22 de cereri în 2010, față de 24 de cereri în 2011). — Acțiuni comune (Directiva privind siguranța generală a produselor/ cooperarea în materie de protecție a consumatorului). Agenția a cofinanțat un proiect vizând schimbul de bune practici între statele membre și implementarea acestor bune practici în statele membre, proiect menit să amelioreze cooperarea transfrontalieră și să crească siguranța produselor de consum. Activitățile specifice vizând diversele categorii de produse au inclus supravegherea pieței în următoarele domenii: imitațiile de produse alimentare atrăgătoare pentru copii, costumațiile pentru copii, arătătoarele cu laser, scările, precum și îmbrăcămintea și accesoriile avertizoare. — Granturi de funcționare destinate organizațiilor europene de protecție a consumatorilor. În cadrul cererii referitoare la granturi de funcționare destinate organizațiilor europene de protecție a consumatorilor și organizațiilor de protecție a consumatorilor implicate în procesul de standardizare, agenția a semnat acorduri de grant în regim de parteneriat cu BEUC (Bureau Européen des Unions de Consommateurs – Organizația Europeană a Consumatorilor) și, respectiv, cu ANEC (Asociația Europeană pentru Coordonarea Reprezentării Consumatorului în Standardizare). — Rețeaua Centrelor Europene ale Consumatorilor (ECC-Net). ECC-Net are drept scop furnizarea de informații pentru consumatori cu privire la achizițiile transfrontaliere de bunuri și servicii și sprijinirea soluționării plângerilor și a litigiilor transfrontaliere. În 2010, ECC-Net a tratat peste 71 000 de cazuri, ceea ce reprezintă o creștere cu 15 % a numărului cazurilor legate de drepturile consumatorilor, față de anul 2009. În 2011, agenția a lansat o cerere de propuneri vizând furnizarea de contribuții financiare pentru centrele europene ale consumatorilor, aceasta conducând la încheierea a 29 de acorduri de grant. În contextul vizibilității sporite a rețelei în rândul consumatorilor din Europa, agenția a lansat un studiu care vizează creșterea calității și a atractivității site-urilor naționale ale centrelor europene ale consumatorilor. În prezent, toate centrele europene ale consumatorilor se află în proces de implementare a recomandărilor formulate în urma studiului. — Proceduri de achiziții. Au fost lansate licitații și 4 cereri de servicii specifice. — Agenda școlară Europa. Agenda Europa este o agendă școlară destinată elevilor din învățământul secundar și este concepută ca un instrument în care elevii își pot nota temele și alte informații legate de activitatea școlară. Mai multe direcții generale ale Comisiei, precum și alte instituții ale UE contribuie la elaborarea conținutului și la finanțare. În 2010, a fost atribuit și semnat, cu Fundația „Generation Europe”, un contract-cadru în scopul elaborării, imprimării și distribuirii ediției 2011/2012 a Agendei Europa și a Ghidului profesorului. În calitate de responsabil cu gestiunea contractului-cadru, agenția a coordonat și a monitorizat implementarea acestui proiect: a aprobat 21 de contracte provenind de la diverse direcții generale ale Comisiei și de la Comitetul Economic și Social. — DOLCETA. În urma încheierii unui contract-cadru, agenția a semnat un contract specific inițial vizând preluarea site-ului Dolceta de către un nou contractant. După analizarea rezultatelor evaluării externe cu privire la „acțiunile de educație a consumatorilor, de informare și de consolidare a capacităților”, au fost lansate două noi cereri de servicii. Aceste noi cereri privesc mentenanța și găzduirea site-ului existent și îmbunătățirea secțiunii dedicate cadrelor didactice. — Studii privind piața de consum. Pe baza contractului-cadru pentru studii privind piața de consum, s-au semnat două contracte specifice. De asemenea, în vederea colectării de date care să permită o mai bună înțelegere, monitorizare și luare în considerare a interesului consumatorilor referitor la piața internă, agenția a semnat un contract pentru efectuarea unui sondaj de monitorizare a 51 de piețe de consum, în 27 de state membre. — Campanie de informare cu privire la drepturile consumatorilor în România: în 2011, agenția a încheiat trei contracte pentru desfășurarea în România a unei campanii de informare pe tema drepturilor consumatorilor. Lansarea campaniei este planificată pentru primăvara anului 2012. — În 2011, agenția a încheiat cinci contracte-cadru pentru efectuarea de studii privind comportamentul consumatorilor. DG SANCO și DG JUST au lansat două cereri de studii. 2.3. Programul de activitate aferent inițiativei BTSF (Better Training for Safer Food – O formare mai bună pentru o hrană mai sigură) — Monitorizarea contractelor transferate de DG SANCO pentru proiecte atribuite în cadrul procedurilor de achiziții 2007 și 2008 și a contractelor atribuite în urma procedurii de achiziții 2009. În urma unui acord încheiat cu DG SANCO, agenției i-a fost transferat un calup de șase contracte semnate în cadrul BTSF. Agenția a monitorizat programe care au fost definite în cadrul a șapte noi contracte atribuite în urma procedurilor de achiziții lansate în 2009. — În 2011, agenția a preluat de la DG SANCO implementarea aproape integrală a inițiativei BTSF. Toate contractele semnate de Comisie în 2008 și 2009 au fost executate în conformitate cu termenele prevăzute și au beneficiat de punctaje de evaluare foarte ridicate din partea participanților. — Pe parcursul anului 2011, s-a organizat acțiuni de formare pentru aproape 6 000 de participanți, majoritatea funcționari din statele membre; în total, au avut loc 133 de sesiuni/ateliere de formare, pe întreg teritoriul Uniunii. — Monitorizarea contractelor atribuite în cadrul procedurilor de achiziții din 2009 (7 contracte) și 2010 (15 contracte). — Lansarea procedurilor de achiziții 2011 și atribuirea contractelor aferente. 3. Producerea și difuzarea de informații cu privire la Programul de sănătate publică, la Programul de protecție a consumatorilor, la proiectele finanțate prin programul BTSF și la activitățile agenției executive în 2011.